**Jesús Ángel Cintora Pérez**, nado en Ágreda (provincia de Soria) o 27 de xaneiro de 1977, é un xornalista e presentador de televisión castelán.
Dende novembro de 2020 até xullo de 2021 presentou *Las cosas claras* na 1 de TVE.

Radio
-----

Dende 1996 ata 2000, os seus primeiros traballos desenvolvéronse nas emisoras da Cadena SER de Soria, Pamplona, Zaragoza e Madrid.

En 2000 formou parte do equipo que arrincou Radio Marca en emisións dixitais.

En 2000 volveu á SER de Madrid. Entre 2002 e 2006 foi o coordinador da parte informativa do programa *Hoy por hoy* dirixido por Iñaki Gabilondo primeiro e Carles Francino dende 2005.

Despois dirixiu *Hora 14* e *Hora 25* fin de semana ata marzo de 2011, cando empeza a dirixir *Matinal SER* tras a reestruturación dos servizos informativos da Cadena SER.

Televisión
----------

Os seus primeiros traballos foron para TVE Navarra, Canal 4 Navarra e Canal Satélite Digital.

Entre 2011 e 2013 participou como analista político en varios programas de televisión entre os que destacan *El debate de La 1* en Televisión Española (2012-2013), *La Noche del Canal 24 horas* en Televisión Española (2012-2013), *El programa de Ana Rosa* en Telecinco (2011-2013) e *El gran debate* (2012-2013) en Telecinco, *De hoy a mañana* (2012-2013) e *El cascabel* (2013) en 13TV, *Alto y claro* en Telemadrid, *La vuelta al mundo* (2009-2011) en Veo7 e *Una mirada al mundo* (2012) en Discovery MAX.

Presentación de *No quieren que lo sepas* en Bueu, con Ana Pardo de Vera, organizado pola Libraría Miranda
Dende o 6 de maio de 2013, Cintora substituíu a Marta Fernández na presentación do espazo matinal *Las mañanas de Cuatro* en Cuatro. O espazo acadou o liderado da televisión informativa matinal en España.

Na primeira edición do programa presentado por Cintora, en 2013, sentan á mesa Pedro Sánchez Pérez-Castejón, Pablo Iglesias, Albert Rivera, Alberto Garzón e Pablo Casado Blanco, denantes de acadar un papel decisivo na chamada nova política.

Entre o 24 de novembro e o 8 de decembro de 2013, ponse á fronte do novo programa informativo chamado *The Wall*.

O 19 de xuño de 2014 formou parte do despregamento informativo de Mediaset España con motivo da proclamación de Filipe VI de España xunto a Ana Rosa Quintana e Pedro Piqueras.

O 27 de marzo de 2015 Mediaset España anuncia o seu cesamento como presentador de *Las mañanas de Cuatro* alegando o grupo de comunicación nun comunicado oficial que "*Mediaset ten o claro obxectivo de informar, que non formar, aos espectadores a través dun pluralismo co que dar voz a absolutamente todas as opinións políticas e cuns presentadores que traten a información de maneira obxectiva*", con todo continúa na cadea para outros futuros proxectos. Numerosos medios de comunicación sinalaron que Mediaset recibira presións políticas dende o goberno do Partido Popular para despedir a Cintora polas súas habituais críticas ao goberno, tese defendida polo propio xornalista.

En novembro de 2015 *Las mañanas de Cuatro* recibiu o *Premio Ondas* "por abrir unha franxa televisiva estábel na actualidade, pola evolución que os seus sucesivos directores e condutores foron achegando e polo impacto político que provocou".

En 2015 presentou dúas edicións do programa *En la caja*, que protagonizan de forma alterna algunhas facianas coñecidas de Cuatro. Cintora penetrouse no mundo dos desafiuzamentos con fondos voitres e nos recortes da sanidade e a educación.

En 2016 presentou en Cuatro durante dous meses o espazo *Cintora a pie de calle*. Tras máis dun ano apartado da pequena pantalla, regresa á mesma cadea en setembro de 2017 co programa *La línea roja*.

En marzo de 2018 anúnciase a súa marcha de Mediaset España para fichar por Atresmedia Corporación para La Sexta para colaborar en *Al rojo vivo*, *La Sexta Noche*, *Liarla Pardo* e *Más vale tarde*. Dende novembro dese ano até febreiro de 2020, presentou na mesma cadea o programa *Carretera y manta*.

En novembro de 2020 fichou por Televisión Española para presentar un novo programa de actualidade, *Las cosas claras*, que custaba 43.048,38 € de orzamento público por cada emisión do programa. O orzamento aprobado polas 32 entregas iniciais ascendeu a 1,3 millóns de euros. A produtora beneficiaria foi Lacoproductora SL. Ao cabo de oito meses, en xullo de 2021 o programa foi suprimido despois de mellorar moito as audiencias de TVE a esa hora e con polémica.

Obra
----

* *La hora de la verdad* (2015). Espasa. 276 páxs. ISBN 978-84-670-4405-8. Prólogo de Iñaki Gabilondo.
* *Conspiraciones. ¿Por qué no gobernó la izquierda?* (2017). Espasa. 392 páxs. ISBN 978-84-670-4912-1.
* *La conjura. Así se fraguó el primer Gobierno de coalición de la democracia* (2020). Espasa. 272 páxs. ISBN 978-84-670-5974-8.
* *No quieren que lo sepas* (2022). Espasa. 344 páxs. ISBN 978-84-670-6550-3.

Notas
-----

1. ↑  Fórmula TV. "Ana Rosa Quintana únese con Pedro Piqueras e Jesús Cintora para a cobertura da proclamación do rei Filipe VI".
2. ↑  Mediaset, tras a destitución de Jesús Cintora: "Temos o obxectivo de que os presentadores informen obxectivamente". *Fórmula TV*.
3. ↑  Mediaset destitúe a Jesús Cintora como presentador de Las mañanas de Cuatro (27 de marzo de 2015). *El Diario*.
4. ↑  Jesús Cintora, apartado de Las mañanas de Cuatro (27 de marzo de 2015). 20minutos.
5. ↑  Jesús Cintora, apartado de ‘Las mañanas de Cuatro’ (27 de marzo de 2015). *El País*.
6. ↑  Irene Castro; Alejandro Navarro Bustamante (21 de abril de 2015). "Jesús Cintora: "Hai quen quixese que estivésemos calados, pero non me van a calar"". *El Diario*.
7. ↑  Villarejo, Ismael G. (4 de abril de 2015). "O despedimento de Cintora, a proba máis viral do cisma do PP… e da dependencia dos medios". *Economía Digital*. Arquivado dende o orixinal o 23 de setembro de 2015. Consultado o 27 de decembro de 2020.
8. ↑  Álvarez, José. Mediaset destitúe a Jesús Cintora por presións políticas (27 de marzo de 2015). *Bluper.es*. Arquivado en *Archive.org*.
9. ↑  «Cintora a pie de calle» estréase cunha análise da economía mergullada en España (14 de marzo de 2016). *La Voz de Galicia*.
10. ↑  El Mundo, ed. (26 de setembro de 2017). "Cuatro coloca a Jesús Cintora en La línea roja". Consultado o 27 de decembro de 2020.
11. ↑  "O "novo, rompedor e atrevido" programa de Cintora chega o mércores a La Sexta". *El Confidencial* (en castelán). 27 de novembro de 2018. Consultado o 27 de decembro de 2020.
12. ↑  "Mateo responde a Vox que o programa de Cintora custa 43.000 euros ao día". *20minutos* (en castelán). 11-12-2020.
13. ↑  "Jesús Cintora" (en castelán). 2022-04-29.

|  |  |
| --- | --- |
| Control de autoridades | 
* Wd: Q5930010
* WorldCat
* VIAF: 317275329
* BNE: XX5500475
* GND: 1144189322
* IMDb: nm5579459
* LCCN: n2017047908
* SUDOC: 223419591

 |